**Heikintori** on vuonna 1968 rakennettu kauppakeskus Espoossa Tapiolan keskustan kävelyalueella. Sen omistaa Citycon Oyj ja 27 muuta omistajaa.

Heikintori on Suomen toiseksi vanhin kauppakeskus  ja eräs valtakunnallisesti merkittävistä rakennetuista kulttuuriympäristöistä. Sen vuokrattava kokonaispinta-ala on 6 200 m².

Historia
--------

### Heikintorin ja alueen suunnittelu (1954–1968)

Vuonna 1954 Tapiolan keskustasta järjestettiin suunnittelukilpailu, jonka arkkitehti Aarne Ervi voitti. Entisen sorakuopan paikalle rakennettiin ensin suuri keskusallas (1962) ja sen rannoille sijoittui kirkko ja koulu sekä Ervin suunnittelemat uimahalli (1965), Heikintori (1968) ja hotelli (1974). Myös keskustan symboli, vuonna 1961 valmistunut 13-kerroksinen keskustorni on Ervin suunnittelemana. Joissain Ervin luonnoksissa kauppakeskuksen päällä oli asuinkerrostalo. Heikintori, samoin kuin muut alueen vanhemmat rakennukset sisältyvät museoviraston valtakunnallisesti merkittävien rakennettujen kulttuuriympäristöjen listalle.

Heikintori oli osa Asuntosäätiön toimitusjohtaja Heikki von Hertzenin suunnitelmia. Hän halusi luoda Tapiolasta Helsingin veroisen liikekeskuksen, jossa olisi tarjolla mahdollisimman monipuoliset ja ammattitaitoiset palvelut. Kauppakeskuksen haluttiin olevan ilmava ja yhteisöllinen kohtaamispaikka ja siksi liikkeiden välissä oli lasiseinät. Rakennuksen sisäkatto maalattiin keltaiseksi. Heikintorin alatason käytävä oli Tapionraitin jatke ja se sai lempinimen ’Ikuisen kesän ostoskatu’.

### Heikintorin avajaiset (1968)

Heikintori avattiin lokakuussa 1968. Kauppakeskuksessa oli ympäri vuorokauden auki olevia elintarvikeautomaatteja. Kauppakeskuksesta löytyi elintarvikeliikkeitä, ravintola, Primulan kahvio ja baari, puutarhaliike, elektroniikkaliike, rautakauppa, kaksi pankkia, kemikalio, kukkakauppa, Musiikki-Fazer, huonekaluliike, jalkahoitola, kampaamo, parturi, leninkiateljee, hattumodisti, peruukkiliike, valokuvausateljee ja K-Supermarket Heikintori.

Marraskuussa 1968 kauppakeskukseen avattiin Espoon kauppalan ensimmäinen diskoteekki. Nimikilpailussa nimensä saanut Downsound sijaitsi Heikintorin kellarikerroksessa ja sinne mahtui kerralla 300 asiakasta. Kunnallisen diskoteekin sisustivat kierrätystavaralla poptaiteilijat Howard Smith ja Zoltán Popovits.

### Heikintori (1969–)

Vuonna 2008 Heikintorilla järjestettiin tanssiaiset 40-vuotisjuhlan kunniaksi.

Vuonna 2015 Heikintorin taloudellinen vuokrausaste oli 71,3 prosenttia.

Heikintorilla vuosituhannen vaiheessa toimineita liikeitä olivat Kappahl, Andiamo/Kookenkä, Timanttiset, Eurokangas, Heikintorin Postitoimisto, Muotiliike Annabella, Aika-Ranta Oy Kelloseppä Ilpo Ranta, Tapiolan Pelikauppa, Tapiolan Eläintarvike, Juhlamaailma, Frutti Di Mare italialainen ravintola/kebab pizzeria ja kalaruokaa tarjoava Kalabaari. *lähde?*

Vuonna 2016 Citycon omisti 68,7 prosenttia Heikintorin tiloista. Vuokrattavia liiketiloja oli yhteensä 4500 neliömetriä ja kauppakeskuksen ankkurivuokralaiset olivat Eurokangas ja Posti. Tiloja vuokrattiin myös pop up -myymälöille.

Kesällä 2017 Citycon ja kiinteistön vähemmistöosakkaat tekivät sopimuksen, jonka mukaan Heikintoria voidaan kehittää yhtenä kokonaisuutena. Lokakuussa kerrottiin, että Citycon suunnitteli kauppakeskuksen perusteellista korjausta ja nelikerroksisen asuinkerrostalon rakentamista liikekiinteistön katolle. Korjaus- ja rakennustyöt oli tarkoitus aloittaa loppuvuonna 2019. Heikintorin pysäköintitalo oli tarkoitus purkaa, paikalle visioitiin 7-kerroksista porrasmaista asuinkerrostaloa. Suunnitelmien mukaan paikalle olisi tulossa noin 120 asuntoa. Katutaso oli tarkoitus varata erikoiskaupalle ja ravintoloille, toinen kerros palveluille ja kolmanteen voisi tulla päiväkoti.

Vuonna 2018 Heikintorilla oli niin vähän toimijoita, hieman yli 20, ettei syntymäpäiväjuhlia järjestetty. Heikintorin alkuperäisistä yrityksistä olivat paikoillaan ensimmäisen kerroksen Grilli Ribis, kolmannen tason Hattuatelier Sirkka Sederlöf ja Tapiolan autokoulu sekä R-Kioski. Citycon kertoi miettivänsä Heikintorin 27 muun omistajan kanssa kauppakeskuksen pitkäaikaista strategiaa, mutta kehityssuunnitelmien aikataulua tai sisältöä ei kerrottu julkisuudessa. Rakennus on osittain suojeltu, mikä vaikuttaa uudistussuunnitelmiin.

Vuonna 2020 Citycon hankki itselleen yli 90% omistuksen kiinteistöstä. Heikintorilla oli vain muutamia liikkeitä muiden muassa kaksi ruokapaikkaa, baari, kampaamo ja kirpputori. Alkuperäisistä toimijoista on jäljellä grilliravintola Ribis.

Heikintorin liikkeet
--------------------

* Grilliravintola Ribis
* Fida Lähetystori Heikintori
* ESPOON KONE OY
* 88.fi Itsepalvelukirpputori
* Blue Vinyl Records levykauppa

Kuvagalleria
------------

* Heikintorin itäpäätyHeikintorin itäpääty
* Heikintori täytti 50 vuotta 30.10. 2018Heikintori täytti 50 vuotta 30.10. 2018

Lähteet
-------

1. 1 2  Kauppakeskukset 2019 (PDF) Suomen Kauppakeskusyhdistys ry. Viitattu 1.7.2020.
2. 1 2 3 4 5 6 7 8 9  
Jokinen, Pauliina: Onko tässä Suomen surullisin aukio? Ennen niin loistokkaan espoolais­torin 50-vuotisjuhlat jätettiin järjestämättä, koska ketään ei enää kiinnosta *Rakennuslehti*.  5.11.2018. Viitattu 26.6.2020.
3. ↑  Suomen vanhin kauppakeskus uudistuu maltillisesti Kuopion keskustan suurremontin keskellä *Yle Uutiset*. Viitattu 30.4.2021.
4. 1 2 3  RKY, Museovirasto *www.rky.fi*. Viitattu 26.6.2020.
5. 1 2  Legendaarinen kauppakeskus Espoossa vihdoin täysremonttiin – katolle tulossa asuntoja *Länsiväylä*.  28.10.2017. Viitattu 30.10.2017.
6. 1 2  Tuominen-Halomo, Anneli: Suomen toiseksi vanhin kauppakeskus rapistuu Espoossa – remontista ei tietoa vieläkään *Länsiväylä*.  13.3.2016. Viitattu 25.8.2016.
7. ↑  Katja Riihola: Koronakriisi muutti tyhjenevän Heikintorin suunnitelmia, mutta yksi asia on varma: Heikintori ei ole jatkossa kauppakeskus, sanoo enemmistöomistaja Cityconin edustaja *Länsiväylä*.  7.9.2020. Viitattu 15.2.2023.
8. ↑  Moilanen, Kaisu: "Ei täällä oikein ole mitään, mitä tarvitsisin" – Tapiolassa rapistuu tyhjentynyt kauppa­keskus, josta tuli omistajalleen ongelma *Helsingin Sanomat*.  8.10.2020. Viitattu 8.10.2020.